**VÄLJAVÕTE**

**JÕELÄHTME VALLAVALITSUS**

**ISTUNGI PROTOKOLL**

Jõelähtme 31. märts 2022 nr 13

Istung algas kell 8.15.

Istung lõppes kell 9.35.

Istungit juhatas: vallavanem Andrus Umboja.

Protokollis: vallasekretär Leho Kure.

Istungil osalesid vallavalitsuse liikmed Priit Põldma, Art Kuum, Riimas Ukanis, Tiia Välk, Jüri Paavel, Merike Metstak.

Istungil osalesid kohapeal saalis vallasekretäri abi Maire Kivistu ja keskkonna- ja kommunaalosakonna juhataja Teet Sibrits ning osalesid ja tegid ettekande veebilahenduse Skype vahendusel lastekaitse- ja sotsiaaltööspetsialist Pilleriin Kurg, sotsiaaltööspetsialist Hannes Vetik, sotsiaalnõunik Kristiina Välba, maanõunik Ülo Laanemets, ehituskontrolli peaspetsialist Viktoria Urb, ehitusinsener Martti Taidre, keskkonnanõunik Mailis Ental, jurist Tanel Tobro, , järelevalveametnik Diana Surkova.

**PÄEVAKORRAS:**

-------------------------------------------------------------------------

1. Vallavolikogu liikmete 17.03.2022 ettepaneku „Ülesande andmine Vallavalitsusele asuda edasilükkamatult ette valmistama kõigile tervise- ja ohutusnõuetele vastava avaliku supelranna rajamist meie vallas, et avada see juba eelseisvaks suveperioodiks“ kohta arvamuse andmine.

**Ettekandja:** keskkonna- ja kommunaalosakonna juhataja Teet Sibrits.

Jõelähtme Vallavolikogu liikmed on 17.03.2022 esitanud ettepaneku, et Jõelähtme Vallavolikogu võtaks järgmise istungi päevakorda küsimuse: „Ülesande andmine Vallavalitsusele asuda edasilükkamatult ette valmistama kõigile tervise- ja ohutusnõuetele vastava avaliku supelranna rajamist meie vallas, et avada see juba eelseisvaks suveperioodiks“, mis sisaldab ettepaneku esitajate arvamust: „Jõelähtme valla elanikud väärivad oma maksude eest korraliku – kõigile tervise- ja ohutusnõutele vastavat heakorrastatud supelranda koos kõigi vajalike teenustega, eelkõige vetelpäästega.“

Veeseaduse kohaselt peab supelranna omanik või valdaja tagama supelranna ohutud kasutamistingimused, kasutatava vee nõuetekohasuse ja kontrolli akrediteeritud laboris ning avaldama teabe suplusvee kvaliteedinäitajate kohta. Supelrannad võivad olla ametlikud ja mitteametlikud.

Ametlikele supelrandadele ja nende suplusveele on nõuded sätestatud veeseaduse alusel Sotsiaalministri 03.10.2019 määrusega nr 63 „Nõuded suplusveele ja supelrannale“ (määrus).

Määrusega kehtestatakse nõuded suplusveele ja supelrannale ning need kehtivad ametlikele supelrandadele, kus käib ujumas suur hulk inimesi. Eeltoodud olukorra kontekstis peab Terviseamet „suureks hulgaks“ inimeste arvuks olukorda, kus supelranda külastab vähemalt ühel suplushooaja päeval ligikaudu 100 inimest.

Määruse kohaselt on ametliku supelranna suplushooajaks ajavahemik 1. juunist kuni 31. augustini.

Ametliku supelranna asutamiseks peab selle omanik või valdaja esitama vähemalt 2 kuud enne suplushooaja (1. juunit) algust ehk hiljemalt 1. aprillil Terviseameti asukohajärgsele talitusele posti teel (kas e-posti teel või kohale tulles käsipostiga) kirjaliku taotluse.

Ametliku supelranna asutamiseks peavad supelranna osas olema täidetud nõuded:

- veekogul või selle osal, mille äärde kavandatakse supelrand asutada, peab olema vähemalt määruse lisa 1 punkti 6 veerus D nimetatud kvaliteediklass „piisav kvaliteet”;

- supelrand peab olema suplejatele ohutu, lauge, aukudeta, allikateta, veekeeristeta ning vaba mudast ja ujumist segavast taimestikust;

- supelranna suplusvee sügavus ei tohi ületada 1,8 m ning suplemiseks kasutatav veekogu osa peab olema veekogu muust osast hoiatusmärkidega eraldatud;

- supelranna supluskohas, mis on tähistatud hoiatusmärkidega, ei ole lubatud viibida ühelgi veesõidukil, v.a. need, mis täidavad teenistusülesandeid;

- heitvee suublad ei tohi olla supelranna territooriumile lähemal kui 200 meetrit;

- supelranna teenindamiseks ette nähtud ehitised ja rajatised ning nende sihipärane kasutamine ei tohi halvendada suplusvee kvaliteeti.

Koos taotlusega peab esitama suplusvee kvaliteedi andmed, mis on kogutud algavale suplushooajale eelnenud (vähemalt ühel) suplushooajal. Taotluse esitamine on taotlejale tasuta.

Terviseamet otsustab supluskoha asutamise või sellest keeldumise 30 tööpäeva jooksul alates taotluse esitamisest ning teavitab taotlejat vastuvõetud otsusest kirjalikult.

Peale ametliku supelranna asutamist tuleb seal avada suplushooaeg.

Ametlikus supelrannas suplushooaja avamine tähendab supelranna korrastamist, sellele seirekalendri koostamist ja selle Terviseametiga kooskõlastamist.

Ametlikus supelrannas suplushooaja avamiseks tuleb vähemalt 2 nädalat enne suplushooaja algust (1. juunit) ehk hiljemalt 18. mail pöörduda Terviseameti poole ja anda teada suplushooaja avamise soovist ning esitada kooskõlastamiseks suplusvee seirekalender (mille võib koostada koos Terviseameti inspektoriga).

Ametliku supelranna suplushooaja avamist võivad taotleda isikud (avalik-õiguslik, eraõiguslik juriidiline või füüsiline isik), kes on selle supelranna omanik, valdaja või haldaja.

Supelrannale tuleb igal aastal avada suplushooaeg uuesti.

Seni on Jõelähtme vald pidanud ja korras hoidnud valla omandis või valduses olevaid supelrandu ega ole selleks ametlikke supelrandu asutanud.

Ametliku ja mehitatud rannavalvega supelranna rajamine ja pidamine eeldab lisaks vajaliku inventari ja tehnika soetamisele ka supelranda (veekaitse-või ehituskeeluvööndisse) rannavalveks vajalike ehitiste püstitamist. Selliste rannavalve ehitiste rajamine oleks võimalik (olemasoleva detailplaneeringu alusel) Ihasalu külas Jõesuu puhkealal asuvasse nn Punakivi randa.

Punakivi rannas nõuetele vastava supelranna loomine (ilma rannavalve jaoks ehitiste püstitamise maksumuseta) koos mehitatud rannavalve teenuse sisseostuga läheks näiteks 8 suvekuuks (teenuse pakkumisega igal päeval kella 10.00 -18.00) 2 vetelpäästjaga meeskonna puhul (valvatav kuni 500 m rannajoont) maksma ca 8500 eurot ühe uu kohta ja 4 vetelpäästjaga meeskonna puhul (kuni 1000 m valvatavat rannajoont) ca 16 000 eurot ühe kuu kohta.

**Otsustati:** mitte toetada Jõelähtme Vallavolikogu liikmete 17.03.2022 esitatud ettepanekut.

-----------------------------------------------------------------------

Otsused on otsustamisel osalenud vallavalitsuse liikmete poolt vastu võetud konsensuslikult ning eriarvamusi langetatud otsuste osas esitatud ei ole.

(allkiri)

Andrus Umboja (allkiri)

vallavanem Leho Kure

 vallasekretär

Väljavõte õige

04.04.2022

(allkiri)

Maire Kivistu

vallasekretäri abi